暮春聯句九首  其四
作者：許月卿
朝代：宋

paragraphs: 沃心裨帝學，古道暢皇風。
天下真無敵，君前置一通。
將拚龍尾硯，去作魚頭公。
筆底瀾翻舌，談間磊塊胸。
通明雲殿上，清切玉堂中。
發軔同安簿，深衣獨樂翁。
孝經題幼志，沼鑑見精忠。
元祐龍蛇雜，開禧蟊賊訌。
隆冬老儒立，奸黨一碑豐。
三晉春秋在，千年綱目同。
長天炤孤憤，清夜好研窮。